Зи хьэрхуэрэгъухэр зыгъэгулэз Мырзэ Резуан
Иужь лъэхъэнэм урысей футболым и цIэр фIыкIэ щыIуащ ди лъахэгъу Мырзэ Резуан. Ар Бахъсэн къыщалъхуащ, и ныбжьыр илъэс тIощIрэ хым итщ. Топ джэгуным Налшык зыщыхуигъэсащ, ауэ Къэбэрдей-Балъкъэрым и командэ нэхъыщхьэм хэту зэрыджэгуар зы зэIущIэ закъуэщ. АдэкIэ и насыпыр къыщилъыхъуэу ди къэралым и щIыпIэ куэдым къыщыщIидзащ. Иджыпсту Дон Iус Ростов и командэм ейщ, ауэ бэджэнду абы иритауэ Тулэ и «Арсенал»-м щоджэгу.
Куэдым ящIэж нэгъабэ ТекIуэныгъэ Иным и махуэшхуэр щыдгъэлъэпIа накъыгъэм и 9-м къалэ-лIыхъужь Волгоград (нэхъапэм Сталинград) щызэхэта Урысей Федерацэм и Кубокыр 2018 гъэм къэхьынымкIэ екIуэкI зэхьэзэхуэм и кIэух зэIущIэр. Ди лъахэгъу Мырзэ Резуан абы щыдигъэкIа «дыщэ» топым и фIыгъэкIэ къэралым и футбол саугъэт нэхъ лъапIэхэм ящыщ зыр Iэрыхьащ Ленинград областым и «Тосно» командэм.
ЗэIущIэм и кIыхьагъкIэ Iэзэгъ лъагэ къигъэлъэгъуащ Мырзэ Резуан. Абы еш ищIэртэкъым икIи щIэх-щIэхыурэ я хьэрхуэрэгъу Курск и «Авангард»-м и гъуащхьэхъумэхэр хуабжьу игъэпIейтейрт. Шэч хэлъкъым мы зэхьэзэхуэм и кIэух зэIущIэм ар и футболист нэхъыфIу зэрыщытам. Резуан и гугъуехьхэр псыхэкIуадэ хъуакъым икIи 80-нэ дакъикъэм дигъэкIащ, нэхъапэм зэи къэмыхъуауэ, «Тосно» командэм Урысей Федерацэм и Кубокыр Iэрызыгъэхьа топыр. КъыхэжаныкIа ди щIалэм стадионым исхэм я деж гуфIэщауэ зричащ икIи и футболкэр щихри, адыгэ ныпыр зытет джанэр къыщIигъэщащ «Cherkes» псалъэр ину тетхауэ…
Кубокымрэ дыщэ медалхэмрэ къратыну утыку къыщрашами, Мырзэ Резуан къихьащ адыгэ нып щхъуантIэм щIэту икIи и Iэпкълъэпкъым ар къешэкIауэ гуфIэгъуэр иIэтащ. Абы дэрэжэгъуэ къаритащ ди лъэпкъэгъу псоми.
«Чемпионат» хъыбарегъащIэ агентствэм Мырзэ Резуан и интервьюишхуэ иджыблагъэ къытехуащ. Абы щыщ пычыгъуэхэр ди газетеджэхэми яфIэхьэлэмэт зэрыхъунум шэч къытетхьэркъым:
— Резуан, Инстаграммым ущиIэ напэкIуэцIым дыщыхуэзащ «1763 — 1864 гъэхэм урыс-кавказ зауэр екIуэкIащ» Iыхьэм. Сыт абы къикIыр?
— А зауэм си лъэпкъым и процент 98-р ихьащ. Къызыщывгъэхъуфрэ, проценти 100-м щыщу къэнэжар проценти 2 къудейщ. Языныкъуэхэм хэкур ирагъэбгынащ, адрейхэр зэтраукIащ. Абы къыхэкIыу илъэс къэс накъыгъэм (майм) и 21-м ахэр дигу къыдогъэкIыж, дахуощыгъуэ. Адыгэ фащэр ящыгъыу, шууэ цIыхухэр уэрамхэм къыдохьэ. Ди топ джэгугъуэхэр ирохьэлIэри, Щыгъуэ махуэм сызэрыхэтыфар зэ закъуэщ, ауэ си унагъуэр Налшык щопсэури, абы сыт щыгъуи макIуэ.
— Унагъуэр Мэзкуу бгъэIэпхъуэну уегупсысакъэ?
— Ахэр къыщалъхуа щIыпIэм пхуикIынукъым. Дауи, Мэзкуу псори щыбогъуэт. Сэ сигу ирохь махуэ зытIущкIэ абы сыщыIэну, ауэ сыщыпсэну сыхуейкъым. Ди дежкIэ куэдкIэ щынэхъыфIщ, щызэпIэзэрытщ. Абы щыгъуэми Налшык уасэхэр щынэхъ пудщ, ерыскъыри куэдкIэ щынэхъ IэфIщ.
— Уэри къохьэлъэкIа къыщIэкIынщ Кавказым укъикIыну?
— КъызгурыIуэрт и чэзу зэрыхъуар командэфI сыхыхьэну. «Спартак-Налшыкым» джэгун щезгъэжьа къудейуэ фэбжь згъуэтри, сакъыхэхуащ. Сыщыхъужам, къызгурыIуащ си пIэр зэраубыдар. Арати, нэгъуэщI командэ сагъэкIуэну сыщIэлъэIуащ. Кострома, Рязань къалэхэм сыщыджэгуащ.
— Тренер цIэрыIуэ Сёминым игу урихьауэ жаIэ?
— Пэжщ. И унафэм щIэт командэхэм сригъэблэгъэну хэтауэ мызэ-мытIэу зэхэсхыжащ, уеблэмэ абы щхьэкIэ дызэхуэзауи щытащ. Арэзы сыхъу пэтащ, ауэ «Ахмат»-р къысщIэупщIэри, Грознэ сыIэпхъуащ.
— Абдежым щызэфIэкIа?
— ИужькIи Сёминыр зи унафэщI Мэзкуу и «Локомотив»-р къысщIэупщIауэ жаIэ. АрщхьэкIэ абы щыгъуэми зыри къикIакъым.
— ИтIанэ Мэзкуу и «Торпедо»-м ухыхьащ. Абы щыщыбгъэтащ топ дэбгъэкIа иужькIэ ислъэмей укъэфэныр.
— КъыкIэлъыкIуэ зэIущIэхэм фыпэплъэ. Сыкъэфэну щхьэусыгъуэ щызгъуэтынкIи хъунщ.
— Урысей Федерацэм и Кубокым и финалым щыдэбгъэкIа топым иужькIэ куэдрэ уепщIыхьыжа?
— Хьэуэ. Языныкъуэхэм и деж IэфIу сигу илъщ, ауэ блэкIамкIэ упсэу хъунукъым. Алыхьым фIыщIэ хузощI апхуэдэ мыхьэнэшхуэ зиIэ топ дэзгъэкIыну Iэмал къызэрызитамкIэ.
— Абы щыгъуэм фызыдэджэгуа Курск и «Авангард»-р хэкIуэдэжыным нэсащ, уэ узыхэта «Тосно»-р зэхуащIыжащ.
— НэгъуэщI зы къэралми къыщыхъуфынукъым, я кубокым и финалым щыджэгуа командэхэр илъэсым къриубыдэу щыхэкIуэдэ- жу.
— «Тосно»-м гукъеуэ хууиIэ?
— Уи унагъуэри хэкури IэщIыб пщIауэ махуэ къэс уи узыншагъэр зыхэплъ-хьэ Iуэхум къыщыблэжьа ахъшэр къущамытым и деж ар хьэлъэщ. Ауэ Къытщхьэщытым псори елъагъу икIи и пIэ ирегъэувэж. Ленинград областым и губернаторми «Тосно» футбол клубым и президентми къыджаIэ зэпытт утыку дыкърамынэну. Мазэ зытIум и улахуэр къыдатри, загъэбзэхыжащ. Зыр къулыкъущIэу къэнэжащ, адрейр депутат хъуащ.
— Иджыпсту узыхэт Тулэ и «Арсенал»-м мыхьэнэшхуэ зиIэ топиплI щыдэбгъэкIащ. Абыхэм ящыщу Мэзкуу и «Спартак»-м тIур лъысащ, Санкт-Петербург и «Зенит»-мрэ Грознэ и «Ахмат»-мрэ — зырыз. Дэтхэнэра уи дежкIэ нэхъ лъапIэр?
— Нэхъ сэбэп къытхуэхъуаращ. Мэзкуу и «Спартак»-м дыIущIэн ипэкIэ ди Iуэхухэр щIагъуэтэкъыми, Iэмал имыIэу дытекIуэн хуейт. Хъарзынэу къыдэхъулIащ, си топитIри абыкIэ сэбэп хъуащ. ЗэрыжаIэмкIэ, ар щхьэусыгъуэ хуэхъуащ «Спартак»-м и тренер нэхъыщхьэ Каррерэ трагъэкIыным. Абы и пIэкIэ трагъэува, ди гъэсакIуэ Кононовым фIыщIэ къысхуищIыжакъым (мэгушыIэ).
Гъуащхьэхъумэныкъуэ Мырзэ Резуан и зэфIэкIым нэрылъагъуу хигъахъуэ зэпытщ. Ар щебгъэрыкIуэм и деж я хьэрхуэрэгъухэр егъэгулэз икIи джэгум и кIыхьагъкIэ бэлыхьыр ятригъэлъщ. Ущыгугъ хъунущ Урысей Федерацэм и командэ къыхэхам и тренер нэхъыщхьэ Черчесов Станислави икIэм-икIэжым абы гу къылъитэу дунейпсо утыку иришэну. Резуан ар и зэфIэкIымрэ IэзагъымкIэ къилэжьащ.
Жыласэ Заурбэч.
